
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II     							

R E P U B L I K A   H R V A T S K A

R J E Š E NJ E

Trgovački sud u Zagrebu, po sucu mr.sc. Ivani Koštarić Fegeš, u predstečajnom postupku u povodu prijedloga dužnika STAV, d.o.o., Zagreb, 
Jukićeva 8/A, OIB: 28655891614, 14. svibnja 2018.,

r i j e š i o  j e

I. Nalaže se dužniku STAV, d.o.o., Zagreb, 
Jukićeva 8/A, OIB: 28655891614, u roku od 8 dana od dana dostave ovog rješenja dopuniti prijedlog za otvaranje predstečajnog postupka kako slijedi:
1. uplatiti predujam za troškove predstečajnoga postupka u iznosu od             5.000,00 kn na račun IBAN broj: HR9223900011300000460, pozivom na broj 1228-18.
2. dostaviti popis imovine i obveza dužnika u kojem će točno i određeno navesti: - nekretnine i pokretnine dužnika,
- imovinska prava dužnika na tuđim stvarima,
- novčane i nenovčane tražbine dužnika,
- druga prava koja čine imovinu dužnika,
-  novčana sredstava na računima,
- drugu imovinu dužnika,
- obveze dužnika unesene u njegove poslovne knjige,
- druge novčane i nenovčane obveze dužnika,
- razlučna prava na imovini dužnika,
- izlučna prava,
- prosječne mjesečne troškove redovnoga poslovanja dužnika u posljednjih godinu dana,
- postupke pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka,
3. navesti podatke o pravnoj i činjeničnoj osnovi u odnosu na svaki dio imovine i obveza te o dokazima, osobito ispravama, kojima se oni mogu potkrijepiti i 
potvrditi da su navedeni podaci točni i potpuni i da ništa od imovine i obveza nije zatajeno,
4. dostaviti financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak

5. izjavu o broju zaposlenih na zadnji dan u mjesecu koji prethodi danu podnošenja prijedloga i
6. prijedlog plana restrukturiranja, koji mora sadržavati:
- činjenice i okolnosti iz kojih proizlazi postojanje prijeteće nesposobnosti za plaćanje,
-  izračun manjka likvidnih sredstava na dan priloženih financijskih izvještaja,
- mjere financijskoga restrukturiranja i izračun njihovih učinaka na manjak likvidnih sredstava,
- mjere operativnoga restrukturiranja i izračun njihovih učinaka na poslovanje,
- plan poslovanja za razdoblje do kraja tekuće i za dvije sljedeće kalendarske godine uz detaljno obrazloženje razloga za utvrđivanje svake pozicije plana,
- planiranu bilancu na zadnji dan razdoblja za koje je sastavljen plan poslovanja,
- analizu svih tražbina prema visini i vrsti (tražbine radnika i prijašnjih dužnikovih radnika, izlučna prava, razlučna prava, tražbine za koje se vodi postupak, neosigurane tražbine i druge tražbine),
- ponudu vjerovnicima razvrstanim u skupine odgovarajućom primjenom pravila o razvrstavanju sudionika u stečajnom planu koja sadržava načine, rokove i uvjete namirenja tražbina,
- najavu novoga zaduženja u novcu radi privremenog financiranja, ako je dužnik takvu mjeru restrukturiranja predvidio i
- planirani iznos troškova restrukturiranja.

II. Ako dužnik u određenom roku ne dopuni prijedlog za otvaranje predstečajnoga postupka u skladu s nalogom ovoga suda iz točke I. izreke ovog rješenja, sud će odbaciti prijedlog za otvaranje predstečajnoga postupka.

Obrazloženje

Dužnik je, 10. svibnja 2018., podnio ovom sudu prijedlog za otvaranje predstečajnoga postupka na temelju odredaba članka 16. i članka 25. st. 1. Stečajnog zakona („Narodne novine“ broj 71/15 i 104/17; dalje: SZ). U prijedlogu se u bitnome navodi kako kod dužnika postoji predstečajni razlog prijeteće nesposobnosti za plaćanje jer je dužnikov račun blokiran više od 20 dana, u prilog koje tvrdnje je dostavljena potvrda Financijske agencije o blokadi računa i novčanih sredstava (list 3. spisa). Osim toga, dužnik je uz prijedlog dostavio izvatke iz poslovnih knjiga (stanje zaliha artikala na 30. travnja 2018. i ispise otvorenih stavki – list 4. – 17. spisa), izvadak Zagrebačke banke d.d. (list 17. spisa), pregled i specifikaciju redovitih mjesečnih troškova (list 18. spisa), izvješće o primicima, porezu na dohodak i prirezu te doprinosima za obvezna osiguranja – obrazac JOPPD (list 19. spisa), potvrdu Ministarstva financija, Porezne uprave (list 20. spisa) te obračun neisplaćene plaće (list 21. spisa).
Odredbom članka 28. stavka 1. SZ-a propisano je da je podnositelj prijedloga dužan uplatiti predujam za troškove predstečajnoga postupka u iznosu od 5.000,00 kuna. Ako podnositelj prijedloga za otvaranje predstečajnoga postupka nije uplatio predujam za 

troškove predstečajnoga postupka, sud će prijedlog odbaciti kao nedopušten (članak 28. stavak 3. SZ-a).
Međutim, u konkretnom slučaju dužnik kao podnositelj prijedloga nije uplatio predujam za troškove predstečajnoga postupka u iznosu od 5.000,00 kuna u skladu s citiranom zakonskom odredbom.

Nadalje, odredbom članka 16. stavka 1. SZ-a propisano je da prijedlog za otvaranje predstečajnoga postupka sadržava i popis imovine i obveza dužnika. Prema odredbama članka 17. stavka 1. SZ-a taj se popis imovine i obveza sastoji od naznake: nekretnina i pokretnina dužnika, imovinskih prava dužnika na tuđim stvarima, novčanih i nenovčanih tražbina dužnika, drugih prava koja čine imovinu dužnika, novčanih sredstava na računima, druge imovine dužnika, obveza dužnika unesenih u njegove poslovne knjige, drugih novčanih i nenovčanih obveza dužnika, razlučnih prava na imovini dužnika, izlučnih prava, prosječnih mjesečnih troškova redovnoga poslovanja dužnika u posljednjih godinu dana, postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka. Osim toga, u popisu imovine i obveza moraju se navesti podaci o pravnoj i činjeničnoj osnovi u odnosu na svaki dio imovine i obveza te o dokazima, osobito ispravama, kojima se oni mogu potkrijepiti i potvrditi da su navedeni podaci točni i potpuni i da ništa od imovine i obveza nije zatajeno (članak 17. stavak 2.          SZ-a). 

Međutim, u prijedlogu za otvaranje predstečajnoga postupka dužnik nije točno i određeno naznačio imovinu i obveze dužnika u skladu s citiranim zakonskim odredbama. Naime, u prijedlogu za otvaranje predstečajnoga postupka dužnik se u odnosu na pojedine stavke tog popisa samo poziva na isprave dostavljene u prilogu (tako primjerice u dijelu koji se odnosi na nekretnine i pokretnine te novčane tražbine dužnika prema dužnikovim dužnicima, samo navodi "u prilogu" i slično), bez da je, primjerice, dostavio opis svake pojedine pokretnine s podacima potrebnim za njezinu identifikaciju, a koji podaci se i navode u samom obrascu prijedloga za otvaranje stečajnoga postupka kao potrebni podaci.

Nadalje, odredbama članka 26. SZ-a propisano je da je podnositelj prijedloga za otvaranje predstečajnoga postupka dužan uz prijedlog za otvaranje predstečajnoga postupka dostaviti: 
- financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak,
- izjavu o broju zaposlenih na zadnji dan u mjesecu koji prethodi danu podnošenja prijedloga i 
- prijedlog plana restrukturiranja (čiji je obvezatni sadržaj propisan odredbama članka 27. SZ-a).

Prema odredbi članka 19. st. 2. Zakona o računovodstvu ("Narodne novine" broj 78/15., 134/15. i 120/16.) godišnje financijske izvještaje čine: izvještaj o financijskom položaju (bilanca), račun dobiti i gubitka, izvještaj o ostaloj sveobuhvatnoj dobiti, izvještaj o novčanim tokovima, izvještaj o promjenama kapitala i bilješke uz financijske izvještaje. Iznimno od stavka 2. toga članka, mali i mikro poduzetnici dužni su sastavljati bilancu, račun dobiti i gubitka i bilješke uz financijske izvještaje (članak 19. stavak 3. citiranog Zakona o računovodstvu).

Nadalje, prema odredbama članka 27. SZ-a prijedlog plana restrukturiranja mora sadržavati: 
- činjenice i okolnosti iz kojih proizlazi postojanje prijeteće nesposobnosti za plaćanje,
- izračun manjka likvidnih sredstava na dan priloženih financijskih izvještaja,
- mjere financijskoga restrukturiranja i izračun njihovih učinaka na manjak likvidnih sredstava,
- mjere operativnoga restrukturiranja i izračun njihovih učinaka na poslovanje,
- plan poslovanja za razdoblje do kraja tekuće i za dvije sljedeće kalendarske godine uz detaljno obrazloženje razloga za utvrđivanje svake pozicije plana,
- planiranu bilancu na zadnji dan razdoblja za koje je sastavljen plan poslovanja,
- analizu svih tražbina prema visini i vrsti (tražbine radnika i prijašnjih dužnikovih radnika, izlučna prava, razlučna prava, tražbine za koje se vodi postupak, neosigurane tražbine i druge tražbine),
- ponudu vjerovnicima razvrstanim u skupine odgovarajućom primjenom pravila o razvrstavanju sudionika u stečajnom planu koja sadržava načine, rokove i uvjete namirenja tražbina,
- najavu novoga zaduženja u novcu radi privremenog financiranja, ako je dužnik takvu mjeru restrukturiranja predvidio i
- planirani iznos troškova restrukturiranja.

Prema odredbi članka 27. točki 8. SZ-a vjerovnici se u predstečajnom postupku  razvrstavaju u skupine odgovarajućom primjenom pravila o razvrstavanju sudionika u stečajnom planu. S tim u svezi, prema odredbi članka 308. stavka 2. SZ-a, u stečajnom planu će navesti kriteriji razvrstavanja vjerovnika, a takvo razvrstavanje se mora temeljiti na valjanim razlozima. Prema odredbi članka 312. stavka 1. SZ-a, svim sudionicima (vjerovnicima) pojedine skupine stečajnim planom moraju se osigurati ista prava. Iznimno, različito postupanje prema sudionicima iste skupine dopušteno je samo uz suglasnost svih sudionika koji su time pogođeni. U tom je slučaju stečajnim planom potrebno priložiti izjave o suglasnosti dotičnih sudionika (članak 312. stavak 2. SZ-a).

Međutim, u konkretnom slučaju dužnik je uz prijedlog za otvaranje predstečajnoga postupka propustio dostaviti financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak, izjavu o broju zaposlenih na zadnji dan u mjesecu koji prethodi danu podnošenja prijedloga i prijedlog 

plana restrukturiranja (koji sadrži sve što je propisano prethodno citiranim odredbama članka 27. SZ-a) iako je to bio dužan učiniti u skladu s odredbama članka 26. SZ-a.
	
Uzevši u obzir navedeno, sud je utvrdio kako prijedlog za otvaranje predstečajnoga postupka nije potpun, zbog čega je na temelju odredbe članka 31. stavka 2. SZ-a, naložio dužniku kao podnositelju prijedloga dopuniti prijedlog u roku od 8 dana (točka I. izreke ovog rješenja), uz upozorenje na pravne posljedice ne postupanja po nalogu suda propisane odredbama članka 28. stavka 3. i članka 31. stavka 3. SZ-a (točka II. izreke ovog rješenja).
	
U Zagrebu 14. svibnja 2018.                                                                                                                

Sudac:
mr.sc. Ivana Koštarić Fegeš, v.r.

UPUTA O PRAVNOM LIJEKU:
Protiv ovog rješenja nije dopuštena žalba (članak 278. ZPP-a u vezi s člankom 10. SZ-a). 


Za točnost otpravka-ovlašteni službenik
Natalija Perković

